Elfogadták a bulinegyedben a csendrendeletet
Nem jött ez jókor a koronavírus-járvány után éledező vendéglátósoknak.
Csütörtökön szigorú csendrendeletet fogadott el Erzsébetváros közgyűlése a bulinegyedben. Ennek értelmében a meghatározott területen kívül eső VII. kerületi üzletek és vendéglátóhelyek nem lehetnek nyitva éjfél és reggel 6 óra között - írja a Portfolio.hu. Most, amikor éppen újraéledeznek a koronavírus-járvány után a vendéglátóhelyek, a VII. kerületi önkormányzat elfogadta, hogy az önkormányzat területén található üzletek - meghatározott esetek és a szállodákban működő üzletek kivételével - 

“24 és 6 óra között nem tarthatnak nyitva.”

A rendelet egyaránt vonatkozik a vendéglátóhelyként és a boltként működő üzletekre is. A kivételek:

-   ha nincs vendéglátói tevékenység, akkor a boltok csak úgy lehetnek éjfél után is nyitva, ha este 22 és reggel 6 óra között nem árusítanak alkoholt.

-   A vendéglátóhelyeknél pedig Király utca - Erzsébet körút - Rákóczi út - Károly körút által határolt területen belüli (ideértve az Erzsébet körút mindkét oldalán lévő épülettömböket) üzletek (vagyis jelen esetben kocsmák, bárok, szórakozóhelyek) csak akkor lehetnek nyitva, ha arra külön engedélyt kérnek az önkormányzattól.

Az adott területen belüli vendéglátóhelyeknek a kérelem benyújtásához olyan kritériumokat kell teljesíteniük például, hogy a vendégeik nem vihetnek ki szeszesitalt az utcára, a mosdók használatát a nem vendégeknek is ingyenesen biztosítani kell, nem végezhetnek göngyölegmozgató tevékenységet 22 és reggel 6 óra között, mérniük kell a zajszintet és takarítaniuk kell az utcát.